ועדת הכספים, כנסת 18, פרוטוקול מספר 35, 2009-06-01 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מבקש להודיע לפני שאנחנו מתחילים בסדר היום, אנחנו צריכים להקים ועדות משותפות על פי חוק.

אמנון כהן: לפני כן הצעה לסדר אדוני, אפשר?

משה גפני: בבקשה.

אמנון כהן: אתמול הייתה ישיבת סיעת הליכוד, יש הבנות שהם הסכימו לאיזה שהן פשרות, שנדע שרק מדובר בסיעת הליכוד, אנחנו לא שותפים למהלכים בנוגע לתקציב וכו'.

משה גפני: אנחנו שותפים קואליציוניים אבל כל אחד יש לו את המצע שלו, כולנו הרי מעוניינים שהקואליציה הזאת תחזיק מעמד עד סוף הקדנציה.

משה גפני: הליכוד צריך לקחת בחשבון שהוא מפלגת השלטון ולגרום לכך שאני אמשיך לרצות את זה כל הזמן.

משה גפני: על כל פנים, אנחנו צריכים להקים 3 ועדות על פי חוק, ועדה אחת משותפת עם ועדת חוץ וביטחון לנושא של תקציב הביטחון.

משה גפני: ועדה אחת משותפת עם ועדת החוקה לגבי נכסי נספי השואה וועדה שלישית לגבי תקציב הכנסת, ועדה משותפת עם ועדת הכנסת.

משה גפני: אני מבקש להודיע על השמות.

משה גפני: לגבי הנושא של הוועדה המשותפת עם ועדת חוץ וביטחון אני מציע את מירי רגב, בן סימון, אמנון כהן, אורי אריאל ואני משה גפני.

אמנון כהן: מי יושב ראש ועדת המשנה?

משה גפני: אני לא יודע, זה יהיה דיון בינינו לבין ועדת חוץ וביטחון.

אמנון כהן: הוא לא חייב להיות יושב ראש הוועדה המכהן שם.

משה גפני: עדיין לא היה לי דיון עם צחי הנגבי בנושא, אני לא יודע מה להגיד, כשיהיה דיון נראה מה לעשות עם זה.

משה גפני: לגבי הנושא של תקציב הכנסת, ציון פניאן, יעקב אדרי, חיים אורון.

חיים אורון: אני לא רוצה, לא דיברו איתי על שום דבר, אני לא רוצה.

חיים אורון: אתה רוצה להציע אותי - תבוא לדבר איתי.

משה גפני: אני מציע אותך ואבוא לדבר איתך.

חיים אורון: אני לא רוצה, עכשיו לא.

חיים אורון: ירצו יבחרו אותי פעם אחרת.

חיים אורון: אני לא רוצה, זה הכל.

משה גפני: אני מציע.

חיים אורון: מותר לי להגיד לא רוצה.

חיים אורון: בדרך כלל מקובל הפוך, רוצה עוד ועוד.

חיים אורון: ועדת הכנסת שיהיה מישהו אחר.

משה גפני: אחמד טיבי ואני.

משה גפני: חסר לנו פה חבר, אדבר איתך, נראה מה לעשות.

משה גפני: לגבי הנושא של נספי השואה, פה אתה כן רוצה?

חיים אורון: לא.

משה גפני: גם לא?

חיים אורון: לא.

משה גפני: אני מציע את שי חרמש, אורי אורבך, פניה קירשנבאום, יצחק וקנין ושלי יחימוביץ.

משה גפני: חיים, אדבר איתך אחרי הישיבה נראה מה עושים.

משה גפני: על סדר היום אישור מוסדות ציבור לעניין סעיף 46 לפקודת מס הכנסה וסעיף 61 לחוק מיסוי מקרקעין.

משה גפני: יש לי שאלה, המכתב שמופנה לוועדה על ידי שר האוצר הוא מכתב מ-ג' אייר, 27 באפריל.

משה גפני: למה זה התעכב?

משה גפני: השר לא חתם?

אופיר כהן: המכתב התעכב, לוקח את הזמן עד שזה נחתם.

משה גפני: בוועדה הקודמת כשדנו על הנושא של מוסדות הציבור לפי סעיף 46 חלק מהחברים שאלו למה זה מתעכב, אם אנשים מגישים בקשות מוקדם למה זה צריך לקחת הרבה זמן.

אופיר כהן: יש לנו ועדה פנימית אצלנו אחת לחודש בערך, יש רפרנטים שמטפלים בזה והתיקים שמועלים, או שמאשרים או שלא מאשרים בהתאם לעניין.

משה גפני: בבקשה, מה אתם מבקשים עכשיו?

אופיר כהן: לפי סעיף 46 ל-21 מוסדות שבחנו אותם לפי הקריטריונים, אנחנו מבקשים את האישור.

אמנון כהן: יש שאלה על עמותה למען הקשיש בבית שמש, התפרסמה איזושהי כתבה.

משה גפני: על מה אתה מדבר?

ציון פיניאן: נושא 3, התפרסם משהו על בית שמש, אני מקווה שזה לא זה.

אמנון כהן: בדקתם מבחינת נהלים?

אמנון כהן: ניהול תקין?

אופיר כהן: ברור.

אמנון כהן: מי רשם העמותות פה?

בנימין נמקין: אני.

אמנון כהן: הכל בסדר?

בנימין נמקין: כן.

ציון פיניאן: אין שום בעיה בנושא של בית שמש?

בנימין נמקין: לא מצאנו.

משה גפני: מה החשד שלך?

ציון פיניאן: הייתה כתבה על הנושא של הקשישים בבית שמש לפני חודשיים שלושה, אני מקווה שזה לא זה על נושא של תפקוד המוסד בבית שמש.

אופיר כהן: יכול להיות שזה משהו אחר.

ציון פיניאן: יכול להיות.

משה גפני: עורך דין נמקין, אתם מכירים את העמותה הזאת?

בנימין נמקין: אני לא יודע שיש כאן בעיות, אני רק יודע שיש ניהול תקין, לא שמעתי על שום בעיה.

משה גפני: יש דברים או בעיות נוספות?

אופיר כהן: לא.

טמיר כהן: רק אגיד שאנחנו מאשרים רשימה שמספרה 6589409 ורשימה 6589509 – זה גם סעיף 46 לפקודת מס הכנסה וגם סעיף 61 לחוק מיסוי מקרקעין.

משה גפני: מי בעד אישור הרשימות?

משה גפני: מי נגד?

משה גפני: אין.

משה גפני: הרשימות אושרו, ההצעה התקבלה.

ציון פיניאן: אחרי האישור אני רוצה רק להעיר הערה, האם אפשר לקבל את הרשימות לפני הישיבה?

משה גפני: כן, אין בעיה.

משה גפני: אתה יכול להיכנס למזכירות ולקחת.

טמיר כהן: גם לבקש, אני יכול להעביר, ברגע שזה על סדר היום אין שום בעיה.

משה גפני: תודה רבה לכולכם, הישיבה נעולה.